PSL ร่วง 5% โบรกชี้ หลังศาลไนจีเรีย กักเรือชั่วคราว สูญรายได้- ค่าเสียหายราว 147 ลบ.   
PSL ร่วง 5% โบรกชี้ หลังศาลไนจีเรีย กักเรือชั่วคราว อาจส่งผลกระทบต่อจำนวนวันและค่าระวางที่ PSL จะได้รับเนื่องจากการกักตัวจะทำให้เรือต้องจอดอยู่ในจีเรีย 14 วัน โดยหากคำนวนอิง TC rate ของเรือ Handysize จะทำให้รายได้หายไปราว 16.50 ล้านบาท ประกอบกับค่าเสียหายอีก 3.9 ล้านเหรียญสหรัฐฯ ราว 130 ล้านบาท
PSL ร่วง 5% โบรกชี้ หลังศาลไนจีเรีย กักเรือชั่วคราว เสียโอกาสทางธุรกิจในช่วงเวลาที่เรือโดนกักอาจต้อง “สูญรายได้-จ่ายค่าเสียหาย” ราว 147 ลบ.  
3 พ.ย. 2564

ผู้สื่อข่าวรายงานว่า วันนี้ (3 พ.ย.2564) ราคาหุ้นบริษัท พรีเชียส ชิพปิ้ง จำกัด (มหาชน) หรือ PSL ณ เวลา 11: 54 อยู่ที่ระดับ 16.60 บาท ปรับตัวลดลง 0.90 บาท หรือลบไป 5.14% โดยทำจุดสูงสุดที่ 17.10 บาท และทำจุดต่ำสุดที่  16.60 บาท ด้วยมูลค่าการซื้อขาย 362.51 ล้านบาท

 บริษัทหลักทรัพย์ เคทีบีเอสที จำกัด (มหาชน) ระบุในบทวิเคราะห์เมื่อวันที่ (2 พ.ย.2564) กรณีของหุ้น PSL ว่าได้รายงานความคืบหน้าประเด็นเกี่ยวกับการจับกุมลูกเรือสัญชาติไทยจำนวน 22 ราย เมื่อวันที่ 29 ต.ค. 2564 ที่ผ่านมา  โดยทางศาลไนจีเรียได้มีคำสั่งให้กักเรือชั่วคราวและควบคุมตัวลูกเรือ 22 รายไว้ พร้อมด้วยบุคคลที่ไม่มีความเกี่ยวข้องซึ่งไม่ได้ทำงานให้กับบริษัทอีก 7 รายอีกด้วย เป็นระยะเวลา 14 วัน ในขณะที่การสอบสวนยังดำเนินอยู่ตามคำขอจากสำนักงานปราบปรามยาเสพติดแห่งประเทศไนจีเรีย (NDLEA) จนถึงขณะนี้ยังไม่มีการตั้งข้อกล่าวหาหรือการฟ้องร้องใดๆ กับลูกเรือของบริษัท และหรือบริษัท
อย่างไรก็ตามผลกระทบต่อบริษัทจากการถูกกักเรือชั่วคราวในครั้งนี้ คือการสูญเสียโอกาสทางธุรกิจในช่วงเวลาที่เรือโดนกัก บริษัทกำลังดำเนินการอย่างใกล้ชิดกับบริษัทประกันภัยและที่ปรึกษากฎหมายของบริษัทเพื่อแก้ไขปัญหานี้โดยเร็วที่สุด
โดยบริษัทได้รับการเรียกร้องค่าเสียหายประมาณ 3.9 ล้านเหรียญสหรัฐฯ จากผู้รับสินค้า โดยมีสาเหตุหลักมาจากความล่าช้าในการขนถ่ายสินค้าลงจากเรือ ซึ่งเป็นผลมาจากคำสั่งของหน่วยงานบังคับใช้กฎหมายในท้องถิ่นของไนจีเรีย ตามที่บริษัทฯ ได้อธิบายไว้ในการเปิดเผยข้อมูลก่อนหน้านี้ ขณะนี้บริษัทกำลังดำเนินการร่วมกับทนายความของบริษัทฯ เพื่อแก้ต่างในข้อเรียกร้องนี้
ทั้งนี้นักวิเคราะห์มีมุมมองเป็นลบต่อข่าวดังกล่าว โดยเป็นไปตามที่คาดว่าหากการสอบสวนและการดำเนินคดีในประเทศในจีเรียมีความยืดเยื้อ จะส่งผลกระทบต่อจำนวนวันและค่าระวางที่ PSL จะได้รับเนื่องจากการกักตัวจะทำให้เรือต้องจอดอยู่ในประเทศในจีเรียเป็นระยะเวลา 14 วัน โดยหากคำนวนอิง TC rate ของเรือ Handysize ของวันที่ 1 พ.ย. 2564 อยู่ที่ 35,487ดอลลาร์/วัน จะทำให้รายได้หายไปราว 16.50 ล้านบาท ประกอบกับค่าเสียหายอีก 3.9 ล้านเหรียญสหรัฐฯ ราว 130 ล้านบาท
อย่างไรก็ตาม บริษัทได้มีการทำประกันไว้ ซึ่งทำให้อาจได้รับเงินชดเชยรายได้ที่หายไป และค่าเสียหายที่ถูกเรียกร้องจากผู้รับสินค้า และอีกปัจจัยที่จะกระทบราคาหุ้นคือดัชนี BDI Index ที่ยังปรับตัวลงต่อเนื่อง จากการทำ high ช่วงต้นเดือน ต.ค.ที่ระดับ 5,650 จุด ปัจจุบันอยู่ที่ 3,519 จุด หรือลดลงมา 37% ส่วนดัชนี BSI Index ที่ใช้อ้างอิงสำหรับเรือของ PSL ปรับลงมาเป็นวันที่ 6 ติดต่อกัน จาก high ที่ 3,624 จุด โดยล่าสุดปิดที่ 3,104 จุด ลดลง 14% คาดว่าปัจจัยเชิงลบทั้งสองนี้ จะยังคงกดดันราคาหุ้นต่อเนื่อง
ทั้งนี้ยังคงแนะนำ “ซื้อ” ที่ราคาเป้าหมาย 26.00 บาท อิง 2565 PER ที่ 20 เท่า โดยคาดว่าค่าระวางอาจผ่านจุดสูงสุดไปแล้ว และมีความเสี่ยงที่การสืบสวนกักตัวของเรือชญานี นารีอาจมีความยืดเยื้อ
 
 